Alexander Rybak

Alexander Rybak (vene keeles Александр Игоревич Рыбак; valgevene keeles Аляксандр Ігаравіч Рыбак; sündinud 13. mail 1986 Minskis) on valgevene-vene päritolu Norra laulja, viiuldaja, helilooja ja näitleja.
Lapsepõlv ja haridus.
Alexander Rybak on sündinud viiuldaja Igor Rõbaki (sündinud 1954) ja pianist Natalia Rõbaki (sündinud 1959) peres. Kui Alexander oli nelja-aastane, emigreerus perekond Norrasse ja asus elama Oslo lähedale Nesoddenisse.
Muusikaga hakkas Rybak tegelema juba viieaastaselt, õppides vanemate eeskujul mängima klaverit ja viiulit. Norra Muusikaakadeemias õppis ta professor Isaac Schuldmani juures. 2012. aastal lõpetas ta Oslo muusikakõrgkooli Barratt Due ja sai bakalaureusekraadi viiuli meisteresineja erialal. 
Muusikakarjäär.
2009. aasta Eurovisioon.
16. mail 2009 võitis ta Norra esindajana Eurovisiooni lauluvõistluse Moskvas.
Laulu "Fairytale" eest sai ta 387 punkti, ületades senise Eurovisiooni rekordi 292 punkti, mille oli püstitanud 2006. aastal Soome ansambel Lordi. Võit oli ülekaalukas, sest teisele kohale jäänud Islandi lugu teenis 218 punkti.
Laul oli Rybaki enda kirjutatud ja inspireeritud norra rahvamuusikast. Võistlusel esitas ta seda koos tänapäevase rahvatantsu ansambliga Frikar.
Pärast Eurovisiooni.
Pärast Eurovisiooni sai "Fairytale'ist" hitt kogu Euroopas. Juba järgmisel nädalal oli see kolmandal kohal Euroopa Billboardi edetabelis, esikohal Belgias, Taanis, Kreekas, Islandil, Norras, Rootsis ja Venemaal ning teisel kohal Iirimaal, Soomes ja Hollandis, lisaks Briti edetabeli esikümnes. Rybaki esinemist Eurovisioonil vaadati Youtube'is üle 10 miljoni korra kõigest mõne nädala jooksul. "Fairytale'i" on maailmas müüdud üle 400 000 eksemplari. Rybak tõi oma debüütalbumi "Fairytales" välja kohe varsti pärast seda ja 2009. aasta augustiks oli see saadaval enam kui 25 Euroopa riigis. Seda on müüdud Norras 120 000 eksemplari ja kogu Euroopas kuni 300 000. Album oli esikolmikus alates ajast, kui see ilmus Norras, jõudis esikohale ja püsis seal nädalate viisi, saavutades kolmekordse plaatinaplaadi kõigest kahe kuuga. See sai kuldplaadi staatuse Rootsis ja Poolas ning topeltplaatinaplaadi staatuse Venemaal, kus Rybak oli 2009. aasta augusti keskel Vene Billboardis esinumber.
Teise singlina albumilt "Fairytales" jõudis laul "Funny Little World" Norra edetabelites teisele kohale, jäädes alla ainult "Fairytale'ile", mis oli esikohal. See oli esimene kord, kui Norra laulja saavutas Norra edetabelis kaks esikohta.
Pärast Eurovisiooni käis Rybak Euroopa-turneel, andes üle saja kontserdi enam kui 300 000 inimesele. Ta osales suurtes telesaadetes Saksamaal, Kreekas, Hollandis, Belgias, Venemaal, Ukrainas, Valgevenes, Rootsis, Soomes, Taanis ja Norras, sealhulgas Nobeli rahuauhinna kontserdil – seda nägid miljonid televaatajad üle maailma.
Raadio Uuno aasta hiti valimisel tuli "Fairytale" 9. kohale.
2009. aasta detsembris tuli välja dokumentaalfilm "Muinasjutt – film", mis räägib Rybaki elust viimase poole aasta jooksul. 2009/2010. aasta vahetusel näitas Eesti Televisioon tema kontserti, mis toimus Oslo ooperimajas 2009. aasta augustis.
Järgmise albumi andis Rybak välja 2010. aasta kevadel.
8. märtsil 2010 andis Rybak kontserdi Tallinnas Nokia kontserdimajas.
Aastatel 2009–2012 on ilmunud kokku viis Alexander Rybaki albumit, mis valmisid koostöös eri autorite, muusikute ja produtsentidega Vene Föderatsioonist, Rootsist, Ukrainast ja Norrast. Ukrainas on tehtud ka kolm videot hittidele "Europe's Skies", "Cupid's Arrow" ja “Leave Me Alone” . 2011. aastal osales laulja Rootsi telesaates "Let's Dance" (saate "Tantsud tähtedega" Rootsi variant) ning laulis duetti koos Ukraina noore lauljaga televisiooni muusikasaates "Sirka + Sirka". Samas võttis Rybak külalisesinejana osa Ukrainas noorte muusikute konkursist ja valmistas ette suurt kontserti, esines ühel laval Kiievi internaatkooli lastega. Vahepeal andis artist kaks aastat järjest mitu jõulukavaga kontserti Norra kirikutes ning rändas paljudes Norra paigus ka suvel, andes meistriklassi etendusi koos noorte tantsijate ja esinejatega. Rootsis andis Alexander Rybak koos koolimuusikutega suvelaval kaks suurt kontserti oma laulude ja klassikapaladega, lisaks esines Norras. 2011. aastal algas koostöö Rumeenia laulja Paula Selinguga "X-factori" valimistel ning edasi uue laulu "I'll Show You" kallal töötades. 2012. aasta suvel esinesid nad ühel laval Pride'il Antwerpenis ja Moldova pealinnapäeva peol Chişinăus sügisel.
2013. aasta alguses esitas Rybak oma klubikontserdikava, andes mitu kontserti Leedus ja Eestis, ning võttis žürii liikmena osa telesaatesarjast "Koorilahing" Vilniuses ja samas Vene muusika festivalist Londonis. Vahepeal ilmus Rybakil uus lugu "I'm With You", mida ta pakkus Eurovisiooni Norra eelvõistlusel esitamiseks lauljahakatisele Annsofile, ja too pääses finaali. Türgi Alanya ja Mersini linnas esitas Rybak uut pikka konterdikava, mis koosneb tema enda kirjutatud lauludest ja klassikalistest instrumentaalteostest. Mais viibis Rybak Ameerika Ühendriikides, juunis esines Rumeenias Craiovas koos laulja Paula Selinguga.
Juunist oktoobrini jätkas Rybak esinemist Norras, osaledes kontserdisarjas veel kahe norralasest Euroopa laulukonkursi osavõtjaga ning viies läbi meistriõppetunde ja ühiseid kontserte Norra muusikakoolides. Samuti esines ta suvelavadel koos tantsutrupiga Leedust ning võttis osa ühe Norra TV saate salvestusest koos teiste esinejatega. Lisaks oli ta partneriks veel ühele Eurovisiooni võitjale – Maria Šerifovitšile (Serbia). Rybak esitas oma klassikalise muusika kava augustis väikesel laval Oslo muuseumis ja septembri alguses Vilniuses, kus esitas mõned laulud oma albumitelt ja lisaks veel osa oma diplomitöökavast koos Leedu kammerorkestriga Donatas Katkuse juhatusel ja noore Norra pianisti Stefan Zlatanosiga. Septembris ja oktoobris said riialased ja Saksamaa publik kuulata tema klubikontserte. Sel aastal oli Rybak ka Minski televisioonikonkursi "Поющие города" ("Laulvad linnad") kuraator. Sügisel salvestas ta videot ning valmistus jõuluturneeks Norras ja oma muusikali väljatoomiseks.
2018. aasta Eurovisioon.
Teist korda õnnestus Rybakil Norra esindajana Eurovisioonile pääseda 2018. aastal lauluga "That's How You Write a Song".